Krešo Novosel

**Krešo Novosel** (Zagreb, 21. lipnja 1926. – Zagreb, 6. kolovoza 2008.), televizijski urednik, novinar, hrvatski dramski i prozni pisac.

## Biografija
Krešo Novosel je 1951. godine diplomirao na Ekonomskom fakultetu Sveučilišta u Zagrebu. Nakon studija, bio je urednikom više novina, među kojima *Studentskog lista*, *Horizonta* i lista *Radio-Zagreb*. U polumjesečniku *Horizont* objavio je s Andrijom Maurovićem – Novosel je napisao scenarije, Maurović je bio crtač – dva stripa: »Meksikanac«, prema djelu Jacka Londona (izlazio je od 5. veljače do 25. srpnja 1951.) i »Opsada« (izlazio je od 20. kolovoza 1951. do 20. siječnja 1952.). Strip »Opsada« objavljen je ponovo 1991. godine u jeku Domovinskog rata, pod naslovom »Opsada Zadra«.

1956. godine Krešo Novosel je bio jedan od osnivača Televizije Zagreb te utemeljitelj i sve do 1971. urednik njezina Dramskoga programa. Za televizijski je Dramski program priredio mnoga djela hrvatskih i stranih književnika: primjerice Augusta Šenoe, Ksavera Šandora Gjalskog, Eugena Kumičića, Miroslava Krleže, Augusta Cesarca, Vjekoslava Majera, Ive Andrića, Guya de Maupassanta, Hermana Melvillea i drugih. Autor je desetak romana pretežito povijesne tematike, nekoliko kazališnih te brojnih televizijskih i radijskih drama. Pisao je i scenarije, članke i eseje o televiziji, a za njegova je uredničkoga mandata RTV Zagreb snimila i popularnu TV seriju Naše malo misto. Od 1971. pa do umirovljenja 1978. godine bio je i novinar u Dokumentarnom programu RTV Zagreb. O Novoselovu radu na televiziji ponajbolje svjedoči njegova knjiga *Vi, ja i televizija*, koju je RTV Zagreb objavila 1967.

Krešo Novosel je 1979. godine bio jedan od utemeljitelja biblioteke »Hrvatski humanisti« Nakladnoga zavoda Globus. 1988. bio je i među osnivačima Udruge Pinta, čija je glavna zadaća očuvanje, promicanje i korištenje kulturnoga blaga Hrvatske. Iznimno je zaslužan za pokretanje popularno-znanstvenoga časopisa Gazophylacium, kojemu je bio i prvim urednikom (1993.-1995.): taj časopis Udruga Pinta još i danas uspješno objavljuje dva puta godišnje.

## Popis djela
### Romani i kazališne drame
* *Sivinov povratak* – roman, Opatija/Rijeka: 1967.
* *Interregnum 1608* – drama, izvedba: HNK Zagreb 1970.
* *Moj brat i njegova majka* – drama, izvedba: HNK Ivana pl. Zajca u Rijeci 1971.
* *Janus Pannonius* – drama, izvedba: HNK Osijek 1971.
* *Kapi krvi, kapi mora...* – roman, Zagreb: 1979.
* *Sjaj osame* – roman, Zagreb: 1979.
* *Vinko Paletin* – roman, Zagreb: 1979.
* *Lovište jednog kapetana I* i *II* – roman, Zagreb: 1980.
* *Stoljetno stablo* – roman, Zagreb: 1981.
* *Pravda* – roman, Zagreb: 1982.
* *Meje* – roman, Zagreb: 1983.
* *Buna* – roman, Zagreb: 1984.
* *Izgaranje olujne tišine I* i *II* – roman, Zagreb: 1985.

### Radijske drame
* *Zarobljenici vrlina*
* *Atomi i mir*
* *Poruka o sebi*
* *Susret na zvijezdi*
* *Put po zvijezdama*
* *Istraga o plaču*
* *Brod bez zastave*
* *Naći nekoga*

### Televizijske drame
* *Gledalac i mi* (*Gledaoci i mi*), TV igra, 1956. (1957.)
* *Slavni sude*, 1959.
* *Nepoznati*, 1960.
* *[[Čovjek od važnosti]]*, 1961.
* *[[Skerco za Marula]]*, 1962.
* *Patent 102*, 1963.
* *Tonkina jedina ljubav*, 1965.
* *Pred odlazak*, 1967.
* *Žeđ* – TV preradba novele Ive Andrića, 1969.
* *Zlostavljanje* – TV preradba novele Ive Andrića, 1970.

### Igrane i dokumentarne TV serije
* *Mač u peru* – igrana serija, 7 epizoda
* *Slom 1918.* – igrana serija, 6 epizoda
* *Šuflay* – igrana serija, 5 epizoda
* *Olujne tišine 1885-1995* – igrana serija, 6 epizoda, 1997.
* *Buna u varaždinskom generalatu 1755.* – dokumentarna serija
* *Daleke obale* – dokumentarna serija
* *Vinko Paletin* – dokumentarna serija
* *Ponori tame* – dokumentarna serija

## Literatura
# Vegh, Željko: »Sjećanje na Krešu Novosela (1926.-2008.)«, u: Jembrih, A. (ur.): *[[Gazophylacium (časopis)|Gazophylacium]]*, Zagreb: Pinta, 2009, br. 3-4, str.175-178.

## Napomene
 Ž. Vegh: »Sjećanje na Krešu Novosela (1926.-2008.)« (u: *Gazophylacium*, br. 3-4), str. 175-176.
 *Ibid.*, str. 175.

## Vanjske veze
* PINTA – Udruga za očuvanje, promicanje i korištenje kulturnoga blaga Hrvatske 
* Jutarnji list – Nenad Polimac: ''Zaboravljene zlatne serije'', razgovor s Krešom Novoselom 
* Scribd. – Krešo Novosel: ''Kapi krvi, kapi mora...'' (roman)
* IMDb – Krešo Novosel - Filmografija